Kære minispejdere og jeres forældre!

Rigtig godt nytår til jer alle – vi håber, I er klar til den kommende forårssæson i minispejdergrenen – det er lederne nemlig!

Vi glæder os til at lave spændende spejderarbejde med minispejderne, hvor vi vil sætte fokus på det gode samarbejde i patruljerne og på spejderaktiviteter, alle kan lære noget af og have det sjovt med.

Der er mange spejdere i minigrenen, og det giver mulighed for at lave rigtig mange gode aktiviteter. Men det gør det også ekstra vigtigt, at

* spejderne kommer til tiden, så vi kan komme i gang med én fælles introduktion til aktiviteterne,
* alle spejderne tager det seriøst, at man skal stille sig op i patruljeorden og melde til – det er respekt for spejderkammeraterne og skaber ro til, at alle kan høre, hvad der skal ske på mødet,
* spejderne engagerer sig i de aktiviteter, vi ledere har brugt tid på at planlægge og gerne vil lave samme med spejdere, der selv har lyst til at være med,
* huske varmt tøj, der må blive beskidt; vi skal både sidde på jorden og lave bål nogle gange,
* spejderlommen er i orden – hvis man ikke har uniform på, skal tingene være i jakkelommen,
* mødet slutter med, at vi synger af. Her er fokus er på fællesskabet, og vi forventer, at spejderne tager det seriøst, så vi får rundet spejdermødet godt af.

Vi har talt med minispejderne om det, og I må også gerne tage en snak om det derhjemme, så alle er med på rammerne for det gode spejderliv 😊

Vi er godt i gang med planlægningen af programmet for andet halvår af spejdersæsonen, og der bliver både bål, spejderture og nye spejderfærdigheder, der skal læres.

Det hele er ikke faldet på plads endnu, men her er et par datoer til kalenderen:

* Tirsdag den 4. marts: grupperådsmøde (gruppens ’generalforsamling’ for alle forældre)
* Tirsdag den 22. april: Skt. Georgs dag – denne dag er spejdermødet fra kl. 17.30 til 19.00
* Lør.-søn. Den 26.-27. april: Gruppetur til Sæby
* Tirsdag den 17. juni: sommerafslutning på Egholm

Der kommer nærmere information senere, og når programmet for alle møderne er klar, lægger vi det på hjemmesiden. Inden længe kommer der også en dato for en sommerlejr.

Har I nogen spørgsmål, er I altid velkomne til at tage fat i en af mini-lederne.

Mange spejderhilsner fra alle mini-lederne